Спрытны смоўж
*Уладзімір Паўлаў*

I упоперак і ўдоўж

Поўз па дрэве спрытны смоўж.

Поўз і год ён і другі,

Аж пайшлі ў вачах кругі.

А з зямлі, нібы на ліха,

Раду мовіла смаўжыха:

— Не спяшайся. Хопіць дрэў.

Натаміўся ты, змакрэў.

Адпачні. Уніз зірні

3 небывалай вышыні.

Смоўж зірнуў і — зрынуўся.

Аб карэнне грымнуўся.

Стогне, ловіць ён паветра,

Бо ляцеў мо аж з паўметра.

I баліць усё, і млосна, —

Смоўж пабіўся вельмі моцна.

Плачуць горка смаўжаняты

Каля верхалаза-таты.

Тут і маці ўжо з папрокам:

— А не поўзай так высока.